บูรณาการทุกภาคส่วนสร้างการสัญจรปลอดภัยสงกรานต์ 2564 “สงกรานต์สุขใจ ขับขี่ปลอดภัย ห่างไกลโควิด”
นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย (ปภ.) ในฐานะเลขานุการศูนย์อำนวยการความปลอดภัยทางถนน เปิดเผยว่า เทศกาลสงกรานต์เป็นช่วงที่ประชาชนส่วนใหญ่เดินทางกลับภูมิลำเนาทำให้มีความเสี่ยงต่อการเกิดอุบัติเหตุทางถนนสูงมากกว่าปกติ อีกทั้งสถานการณ์การแพร่ระบาดของโรคโควิด–19 มีผู้ติดเชื้อเพิ่มขึ้นรัฐบาลห่วงใยความปลอดภัยในการเดินทางของประชาชนช่วงเทศกาลสงกรานต์ จึงได้มอบหมายให้ศูนย์อำนวยการความปลอดภัยทางถนน (ศปถ.) โดยกรมป้องกันและบรรเทาสาธารณภัย กระทรวงมหาดไทย บูรณาการหน่วยงานที่เกี่ยวข้องขับเคลื่อนการป้องกันและลดอุบัติเหตุทางถนนช่วงเทศกาลสงกรานต์ 2564 ในลักษณะยึดพื้นที่เป็นตัวตั้ง (Area Approach) ผ่านกลไกศูนย์อำนวยการป้องกันและลดอุบัติเหตุทางถนนช่วงเทศกาลสงกรานต์ 2564 ที่กรมป้องกันและบรรเทาสาธารณภัยและศูนย์ปฏิบัติการป้องกันและลดอุบัติเหตุทางถนนในระดับพื้นที่ มุ่งลดปัจจัยเสี่ยงอุบัติเหตุทางถนนครอบคลุมทุกมิติ ทั้งด้านคน รถ ถนนและสิ่งแวดล้อม รวมถึงยึดการปฏิบัติตามมาตรการป้องกันการแพร่ระบาดโรคโควิด – 19 ที่กระทรวงสาธารณสุขกำหนดอย่างเคร่งครัดควบคู่ไปด้วย เพื่อให้ประชาชนปลอดภัยจากอุบัติเหตุทางถนน ติดตามการแถลงข้อมูลสถิติอุบัติเหตุทางถนนประจำวัน ได้ทาง Facebook กรมป้องกันและบรรเทาสาธารณภัย DDPM ทุกวันระหว่างวันที่ 11 – 17 เมษายนนี้ เวลา 10.30 น. อย่างไรก็ตาม ในวันนี้ตลอดทั้งวันประชาชนส่วนใหญ่อยู่ระหว่างเดินทางทำให้ถนนสายหลักมุ่งสู่ภูมิภาคต่างๆ มีปริมาณรถหนาแน่น อีกทั้งมีฝนตกในบางพื้นที่ส่งผลให้ถนนเปียกลื่นและทัศนวิสัยในการมองเห็นเส้นทางลดลง ขอให้ประชาชนเพิ่มความระมัดระวังในการขับรถเป็นพิเศษด้วย